นายกรัฐมนตรี ระบุ ภาวะเศรษฐกิจไทยปรับตัวดีขึ้น สามารถสร้างรายได้มากกว่าที่คาดการณ์ไว้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊กส่วนตัว ใจความสำคัญว่า สถานการณ์โควิดที่ผ่านมาเกือบ 3 ปี ทำให้รัฐบาลจำเป็นต้องออกมาตรการเพื่อป้องกันการแพร่ระบาด โดยเฉพาะการปิดประเทศ ส่งผลให้รายได้หลักจากการท่องเที่ยวลดลงไปอย่างมาก แต่ก็ทำให้สามารถควบคุมสถานการณ์ไว้ได้เป็นอันดับต้นๆ ของโลก ต่อมาได้เปิดประเทศอย่างเต็มรูปแบบ ส่งผลให้การขับเคลื่อนการฟื้นฟูเศรษฐกิจของประเทศ เดินหน้าได้อย่างเต็มกำลัง สามารถสร้างรายได้การค้าการลงทุนได้มากกว่าที่คาดการณ์ไว้ จาก 2 ด้านหลักคือ การขยายตัวของการลงทุนจากต่างประเทศและการฟื้นตัวของภาคการท่องเที่ยว โดยนักท่องเที่ยวชาวต่างชาติที่เดินทางเข้าไทยตั้งแต่ช่วงการเปิดประเทศ ส่วนใหญ่เป็นนักท่องเที่ยวคุณภาพสูง มีการใช้จ่ายเฉลี่ยถึง 55,000 บาทต่อคน รวมถึงการขยายสิทธิเราเที่ยวด้วยกันของนักท่องเที่ยวในประเทศ ส่งผลถึงสัดส่วนการจ้างงานเพิ่มขึ้น ร้อยละ 75นอกจากนั้น อีกหนึ่งโครงการที่ช่วยส่งเสริมการท่องเที่ยวและสร้างรายได้เข้าประเทศ คือมาตรการส่งเสริมการถ่ายทำภาพยนตร์ต่างประเทศในประเทศไทย เกิดรายได้หมุนเวียนในเศรษฐกิจประมาณ 8,560 ล้านบาท และเป็นการสนับสนุน Soft Power ของไทยต่อชาวโลกอีกด้วยอย่างไรก็ตาม จากปัจจัยต่างๆ ทำให้รัฐบาลสามารถจัดเก็บรายได้ 11 เดือนของปีงบประมาณ 2565 (ต.ค. 64 -ส.ค. 65) ได้มากถึง 2.2 ล้านล้านบาท ซึ่งเป็นจำนวนที่สูงกว่าประมาณการถึง 117,898 ล้านบาท ซึ่งผลการจัดเก็บรายได้แสดงถึงสัญญาณทางเศรษฐกิจที่ปรับตัวดีขึ้นทั้งนี้ยังมีงานสำคัญคือ การเป็นเจ้าภาพการประชุมเอเปค ที่จะสร้างชื่อเสียงและภาพลักษณ์ที่ดีให้กับประเทศไทยอีกครั้ง ในการต้อนรับผู้นำประเทศชั้นนำทั่วโลกสู่สยามเมืองยิ้ม ซึ่งเชื่อมั่นว่าจะดำเนินภารกิจนี้ได้สำเร็จลุล่วง ด้วยความร่วมมือของพี่น้องประชาชนทุกคนในการเป็นเจ้าบ้านที่น่าประทับใจ